  Анжелика Тихонова корреспондент «Мынӥсь-ветлӥсь открытка» котыртоз Удмуртиысь 25 ёросъёсты 2017-тӥ ар ӵоже. Нырысь ик со Алнаш ёросэ вуоз. Ужрадлэн ужпумъёсыз но аспӧртэмлыкез сярысь «Удмуртия» агентстволы ивортӥз огез радъясез Наталья Дмитриева. «Мон ачим одӥг ар пала вырисько посткроссинг амалэн. Вань сыӵе вотэс бам, кудзэ лэсьтӥз Нидерландыысь пиосмурт. Отчы пырыса, мон каръёсысь но, пӧртэм кунъёсысь но адямиосын вошъяськисько пӧртэм открыткаосын. Чик тодмотэм адямиосын», — вераз Наталья Дмитриева. Солэн кылъёсызъя, мытэм ужрадлэн ужпумез  - Удмуртиез огазеян. «Удмурт калыкез гинэ ӧвӧл, малы ке шуоно ми кык кылын вотэс бамез нуиськом: ӟуч кылын но удмурт кылын. Нырысь гожтӥськом вал ӟуч кылын, собере удмурт кылын. Собере воштӥм интыенызы кылъёсмес, малы ке шуоно Удмуртиын улӥськом, соин нырысь удмурт кылын мед лыдӟозы. Собере кинлэн потэ ӟуч сямен но мед лыдӟозы. Но туж шумпоттэ удмурт егитъёс но пырисько шуыса, тани Грак ёросысь мон адӟисько егит пиос трос шуыса», — вераз ужрадэз радъясь. Ужрадлэн «ВКонтакте» мерлыко вотэсысь куинь арня ӵоже ужась бамаз туннэ нуналлы 150-лэсь ятыр адями пыриське ини. Пӧлазы тужгес но трос ёросъёсысь, нош эшшо но Алнаш ёросысь пыриськисьёс. Отчы ик 7-тӥ тулыспалэ кошкиз нырысетӥез открыткаен гожтэт. Наталья Дмитриева открыткаен гожтэтсэ Алнаше келя                                                         Фото: vk.com (Наталья Дмитриева) © Наталья Дмитриевалэн верамезъя, открытка туж мыло-кыдо кышномуртлы Елена Васильева-Беспаловалы кошкиз. Бӧрысь со сое Грак ёросэ келялоз. Кинлы — тодмо ӧвӧл на. Но солэсь азьвыл Елена ужрадлэн радъясьёсыныз косэм ужез быдэстыны кулэ  — открыткаез ёросысьтызы кыӵе ке пусйымон инты дорын туспуктыны. Та ужрад борды кутскыны Наталья Дмитриевалы мылкыд сётэм «Монами» дизайн-студилэн кивалтӥсез Андрей Соловьёв. Со ик дасям открыткалэсь вылтуссэ но. Нош Наталья кык ӟичы сузэръёслы Питыри но Пуштыри нимъёс сётэм. Со сяна, ужрадлэн мереткылэз но вань: «Питыр-котыр дунне котыр». Та ӟичыос быдэс Удмуртиез котыртозы                                                  Фото: vk.com (Путешествующая открытка. Удмуртия) ©  Открыткалэн мышказ Удмуртилэн картаез суредамын. Сое басьтӥсь котькуд адями ас ёроссэ кыӵе ке буёлэн буяно луоз. «Алнаш ёросэ вуоз открытка, сое басьтӥсь кышномурт буялоз сое горд буёлэн. Малы ке но мынам кылдӥз сыӵе малпан, сое пӧртэм-пӧртэм буёлъёсын буяны. Алнашен тани горд буёл-а,мар-а герӟаськемын мынам йырам. Буёлзэ нырысь ачим верало, нош собере ӵекто, оло, адямиос асьсэос но быръёзы, кыӵе буёлэн соослэн буямзы потэ. Эшшо малпай на, инты тырмиз ке, отчы, ёрос вылэ ик, нуналзэ пусйыны, кыӵе нуналэ вуэмын со шуыса», — валэктӥз Дмитриева. Ужрадэн палэнын но тунсыкъяськисьёс вань ини. Кылсярысь, Наталья Дмитриевалэн Ханты-Мансийскын улӥсь огез тодмоез Удмуртилэсь палэнэ но келяны уд малпаське-а шуыса тунсыкъяськем. Со малпанэз, радъясьлэн кылъёсызъя, азьланяз быдэстыны яралоз, нош али кыкзэ ужрадэз огвакытэ нуыны секыт луоз. Арлэн пумаз Наталья Дмитриева ужрадэ пыриськем муртъёслэн туспуктэмъёсынызы видеоролик кылдытыны, соослэсь малпанъёссэс, ужрадэ пыриськемзы бере кылем мылкыдъёссэс огазеяны чакла. Тегъёс: Лулчеберет Ижкар Удмуртия Мерлык Алнаш удмуртлык  